Bonifacius Episcopus servus servorum Dei, dilecto filio Abbati Monasterii Clun. salutem, et Apostolicam benedictionem. Merita tuæ devotionis exposcunt, et specialis dilectionis affectus, quem habemus ad Cluniacensem Ordinem, nos inducit ut circa felicem Ordinis statum diligentius intendentes, iis, quæ ipsi statui obnoxia dignoscuntur, salubribus remediis obviemus. Petitio quidem tua nobis exhibita continebat quod, licet Ordo Cluniac. in numero Monachorum plurimùm sit gravatus, nihilominus tamen alii Abbates et Priores conventuales Monasteriorum Ordinis pr?libati nunc ob violentiam territi, nunc per preces seducti nobilium apud eos instantium in hac parte, nunc etiam ducti affectu consanguinitatis in suos aliquotiens recipiunt Monachos ultra modum. Quare nobis humiliter supplicasti ut providere super hoc de opportuno remedio dignaremur. Nos itaque tuis supplicationibus inclinati auctoritate tibi præsentium indulgemus, ut nullus Abbas vel Prior ejusdem Ordinis usque ad sex annos aliquem in Monachum in Abbatiis vel Prioratibus suis de novo recipere vel induere valeat absque tua licentia speciali. Et si secùs actum fuerit, illud ex nunc irritum decernimus et inane, ac nullius existere firmitatis. Non-obstantibus quibuslibet ipsius Ordinis contrariis consuetudinibus, vel statutis juramento, confirmatione Apostolica, vel quacumque alia firmitate vallatis, seu quibuscumque privilegiis, indulgentiis, vel litteris Apostolicis generalibus vel specialibus, quorumcumque tenorum existant, per quæ effectus præsentium possit quomodolibet impediri. Nulli ergo omninò hominum liceat hanc paginam nostræ concessionis et constitutionis infringere, vel ei ausu temerario contraire. Siquis autem hoc attentare præsumpserit, indignationem omnipotentis Dei et Beatorum Petri et Pauli Apostolorum ejus se noverit incursurum. Datum Laterani XV. Kalendas Martii, Pontificatus nostri anno septimo. Habetur et alia Bulla directa ad Priores Cluniacensem, Matisconens. de Salis, et de Theruiaco Lugdunens. Diœces. pro executione istius, ei per omnia similis, et ejusdem Datæ. Cum potestate compescendi contradictores per censuram Ecclesiasticam appellatione postposita.